40.000 Volvo EX30-elbiler må tilbagekaldes på grund af brandfare

Det skulle være Volvos elektriske gennembrud. I stedet står Volvo Cars nu med en omfattende tilbagekaldelse af sin kompakte el-SUV Volvo EX30. 40.323 biler globalt skal tilbage på værksted, fordi batteripakkerne risikerer at overophede og i værste fald udgøre en brandfare. Det oplyser Volvo til Reuters.

Tilbagekaldelsen omfatter EX30 Single Motor Extended Range og Twin Motor Performance med bestemte højvoltsbattericeller.

Batterimoduler skal skiftes

Det er ikke hele batteriet, men moduler i højvoltsbatteriet, der skal udskiftes. Volvo oplyser, at arbejdet sker uden beregning for ejerne. Samtidig fastholder Volvo, at man allerede har en løsning klar. Problemet er ifølge Volvo rettet hos leverandøren, og nye battericeller vil blive leveret til udskiftningen.

Batterierne er produceret af Shandong Geely Sunwoda Power Battery Co., et joint venture støttet af Volvos kinesiske ejer, Geely.

Og det lader til at være en alvorlig sag. Indtil udskiftningen er gennemført, skal ejere fortsat begrænse opladningen til maksimalt 70 procent for at eliminere brandrisikoen. For danske EX30-ejere er meldingen mere beroligende. Ifølge Volvo Danmark er ingen biler på det danske marked omfattet af tilbagekaldelsen. Der kører omkring 4.300 EX30 rundt på de danske veje.

Rammer kernen i Volvos brand

EX30 er en nøglemodel i Volvos strategi for at konkurrere mod billigere kinesiske elbiler. Derfor er timingen problematisk.

– EX30 er især meget vigtig for Volvo, så de er nødt til at få det her løst rigtigt, siger Sam Fiorani fra analysehuset AutoForecast Solutions til Reuters.

Brancheveteranen Andy Palmer, der stod bag lanceringen af Nissan Leaf hos Nissan Motor, siger det endnu mere direkte:

– Volvo har ikke råd til en sikkerhedssag, for det rammer lige ind i hjertet af deres brand.

Netop sikkerhed er fundamentet under Volvos identitet – og en af hovedårsagerne til, at mange vælger mærket.

Ejere vil af med bilen

Reuters har talt med EX30-ejere, der nu ønsker at returnere bilen. En britisk forsikringsagent siger, at han valgte EX30 netop på grund af rækkevidden og Volvos ry for sikkerhed – og at producenten bør tage ansvar, fordi den “producerer en bil, der er farlig”.

En newzealandsk ejer fortæller, at opladningsbegrænsningen til 70 procent har reduceret bilens rækkevidde så markant, at det giver ham ekstra omkostninger i hverdagen. Han ville “være lykkelig”, hvis Volvo købte bilen tilbage.

Ikke første batterisag i branchen

Elbilproducenter har før været ramt af batteriproblemer. I 2020 måtte General Motors tilbagekalde 140.000 Chevrolet Bolt på grund af brandfare i batterier leveret af LG – en sag, der kostede omkring 2 milliarder amerikanske dollar. Forskellen er, at Volvo historisk har bygget hele sit brand på sikkerhed.

Det er heller ikke første gang, Volvo har udfordringer med EX30. Da bilen blev lanceret i sommeren 2024 var det med så omfattende softwareproblemer, at mange købere valgte at returnere bilen.

40.000 Volvo EX30-elbiler må tilbagekaldes på grund af brandfare